10. การควบคุมภายใน

ระบบการควบคุมภายในของบริษัทฯ จะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ ของบริษัทฯ
ตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ (Audit
Committee) รวมทั้ง บริษัทฯ มีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัทฯ และว่าจ้างผู้สอบบัญชีภายนอก คือ บริษัท
สำนักงาน เอินส์ท แอนด์ ยัง จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ หลังจากนั้น
จะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทฯ อย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 9.4 การกำกับดูแลกิจการ ข้อ 13
ระบบการควบคุมและการตรวจสอบภายใน)

ความเห็นของคณะกรรมการบริษัทฯ
เกี่ยวกับความเพียงพอและความเหมาะสมของระบบควบคุมภายในของบริษัทฯ และบริษัทย่อย

คณะกรรมการบริษัทฯ ได้มอบหมายให้คณะกรรมการตรวจสอบ ซึ่งเป็นกรรมการอิสระ
ทำหน้าที่สอบทานให้บริษัทฯ มีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าสามารถป้องกันทรัพย์สินของบริษัทฯ และบริษัทย่อย
มิให้ผู้บริหารนำไปใช้โดยมิชอบหรือโดยไม่มีอำนาจเพียงพอ

ในการประชุมคณะกรรมการบริษัทฯ เมื่อวันที่ 22 กุมภาพันธ์ 2549
โดยมีกรรมการตรวจสอบเข้าร่วมประชุมด้วย คณะกรรมการบริษัทฯ
มีความเห็นชอบกับความเห็นของคณะกรรมการตรวจสอบตามแบบประเมินความ
เพียงพอของระบบการควบคุมภายใน และสรุปความเห็นเกี่ยวระบบการควบคุมภายใน ประจำปี
2548 ว่าบริษัทฯ มีระบบการควบคุมภายในที่มีประสิทธิผล เหมาะสม เพียงพอ
และสามารถบรรลุวัตถุประสงค์ของการควบคุมภายในในเรื่องดังต่อไปนี้

1.  ข้อมูลทางด้านบัญชี และการปฏิบัติงานมีความถูกต้อง เชื่อถือได้ และทันเวลา

2.  มีการปฏิบัติตามนโยบาย กฎระเบียบ และข้อกำหนดของบริษัทฯ รวมถึงกฎหมาย และข้อบังคับ
    ที่เกี่ยวข้อง

3.  มีการดูแล ป้องกัน และรักษาสินทรัพย์ รวมทั้งข้อมูลในระบบสารสนเทศ
    ให้อยู่ในสภาพที่พร้อมใช้งาน และปลอดภัยอย่างรัดกุม เพียงพอ

4.  มีการดำเนินงานอย่างประหยัด และมีประสิทธิภาพ ซึ่งสอดคล้องกับมาตรฐานในการปฏิบัติงาน

5.  มีการบรรลุวัตถุประสงค์และเป้าหมายของการดำเนินงานของบริษัทฯ

นอกจากนี้ บริษัทฯ ยังได้จัดให้มีระบบการควบคุมภายในและการบริหารความเสี่ยง ตาม
กรอบงานการบริหารความเสี่ยง โดยอ้างอิงตามมาตรฐานสากลของ COSO-ERM (The
Committee of Sponsoring Organizations of the Treadway
Commission-Enterprise Risk
Management)ซึ่งสัมพันธ์กับการดำเนินธุรกิจและกระบวนการบริหารงาน ดังนี้

1.  ด้านสภาพแวดล้อมภายในบริษัทฯ (Internal Environment)

บริษัทฯ มีการจัดโครงสร้างองค์กรเพื่อให้สอดคล้องกับสภาวะทางธุรกิจที่เปลี่ยนแปลงไป
โดยมุ่งเน้นงานทางด้านบริหารความเสี่ยงให้มากยิ่งขึ้น สร้างความได้เปรียบในการแข่งขันในอนาคต
และเป็นไปตามหลักการการกำกับดูแลกิจการที่ดี โดยได้แต่งตั้ง

-   คณะกรรมการตรวจสอบ (Audit Committee) เพื่อสอบทานให้บริษัทฯ
    มีระบบการควบคุมภายในที่เหมาะสม และมีประสิทธิผล

-   คณะกรรมการกำหนดค่าตอบแทน (Remuneration Committee)
    เพื่อพิจารณากำหนดค่าตอบแทนของคณะกรรมการบริษัทฯ คณะกรรมการย่อย
    และกรรมการผู้จัดการ

-   คณะกรรมการสรรหา (Nominating Committee)
    เพื่อพิจารณาคัดเลือกบุคคลที่จะดำรงตำแหน่งกรรมการบริษัทฯ และกรรมการผู้จัดการ

-   คณะกรรมการบริหารความเสี่ยง(Risk Management Committee) เพื่อพิจารณานโยบาย
    และกรอบการบริหารความเสี่ยง รวมทั้งติดตามการนำไปปฏิบัติ

บริษัทฯ ได้จัดให้มีนโยบายเกี่ยวกับการกำกับดูแลกิจการ ข้อพึงปฏิบัติทางจริยธรรม
นโยบายการบริหารความเสี่ยง
และห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ
รวมทั้งมีการฝึกอบรมแก่พนักงานทุกระดับให้ทราบและเข้าใจเกี่ยวกับหลักการการกำกับดูแลกิจการที่ดี
และกระบวนการบริหารความเสี่ยง ซึ่งประกอบด้วย การกำหนดวัตถุประสงค์ การบ่งชี้ความเสี่ยง
การประเมินความเสี่ยง การจัดการความเสี่ยง และการติดตามผล มีการจัดการและปฏิบัติต่อผู้มีส่วน
ได้เสียที่ดี โดยคำนึงถึงความเป็นธรรม มีการจัดทำคู่มือนโยบายคณะกรรมการบริษัทฯ
คู่มือการบริหารความเสี่ยง คู่มือการรายงานสถานะดัชนีชี้วัดความเสี่ยง
และระเบียบวิธีปฏิบัติงานที่เป็นลายลักษณ์อักษรในธุรกรรมที่เกี่ยวข้อง
รวมทั้งจัดให้มีกลไกและกระบวนการติดตามตรวจสอบการปฏิบัติงานจริง ทั้งนี้ เพื่อให้แน่ใจว่า
การดำเนินงานของบริษัทฯ มีประสิทธิภาพ สามารถ ป้องกันการทุจริตและเพื่อประโยชน์ของบริษัทฯ
ในระยะยาว

นอกจากนี้
ยังได้มีการควบคุมดูแลให้มีการกำหนดเป้าหมายการดำเนินธุรกิจที่ชัดเจนและวัดผลได้ในแผน กลยุทธ์
โดยอาศัยแนวคิด Balanced Scorecard ในการกำหนด มุมมองด้านต่างๆ ได้แก่ ด้านการเงิน
ด้านลูกค้าและผู้มีส่วนได้เสีย ด้านกระบวนการทำงาน ด้านการเรียนรู้และพัฒนา และด้านสังคม
สิ่งแวดล้อม และอื่นๆ ทั้งนี้ เพื่อให้บรรลุเป้าหมายและวัตถุประสงค์ของบริษัทฯ ที่กำหนดไว้

2.  ด้านการกำหนดวัตถุประสงค์ (Objective Setting)

บริษัทฯ มีการกำหนดวัตถุประสงค์ในการปฏิบัติงานด้านต่างๆ ได้แก่ ด้านกลยุทธ์ ด้านการปฏิบัติงาน
ด้านการรายงาน และด้านการปฏิบัติตามกฎระเบียบ โดยมีการบันทึกเป็นลายลักษณ์อักษรอย่างชัดเจน
และสอดคล้องกับเป้าหมายเชิงกลยุทธ์ของบริษัทฯ นอกจากนี้
ฝ่ายบริหารยังได้มีการปรับปรุงวัตถุประสงค์ให้เหมาะสมและสอดคล้องกับ
สถานการณ์หรือปัจจัยความเสี่ยง อย่างสม่ำเสมอ

3.  การบ่งชี้เหตุการณ์ (Event Identification)

บริษัทฯ
มีการแต่งตั้งคณะกรรมการบริหารความเสี่ยงขึ้นเพื่อรับผิดชอบในการพิจารณากลั่นกรองเรื่องที่เกี่ยวกับการบริหารความเสี่ยง
เพื่อนำเสนอต่อที่ประชุมคณะกรรมการบริษัทฯ มีการปฏิบัติตามกระบวนการบริหารความเสี่ยง
ตามที่ได้รับการอบรมจากที่ปรึกษาของบริษัทฯ มีการบ่งชี้เหตุการณ์ หรือปัจจัยเสี่ยงต่างๆ
ที่อาจจะเกิดขึ้น และส่งผลกระทบต่อวัตถุประสงค์ของบริษัทฯ และแต่ละกระบวนการอย่างครบถ้วน
เหมาะสม และต่อเนื่อง โดยทำการสอบทานข้อมูลพื้นฐานจากเอกสารที่เกี่ยวข้อง
การสัมภาษณ์ผู้บริหารระดับสูง และการประชุมเชิงปฏิบัติการ ซึ่งประกอบด้วย
ฝ่ายบริหารและพนักงานที่ เกี่ยวข้อง และพิจารณาจากแหล่งความเสี่ยงภายในและภายนอกบริษัทฯ
ได้แก่ ความเสี่ยงด้านกลยุทธ์, ด้านการลงทุน, ด้านปฏิบัติการ, ด้านการเงิน, ด้านบุคลากร
และด้าน กฎระเบียบ รวมทั้งมีการติดตามเพื่อให้มั่นใจว่า บริษัทฯ
มีการระบุเหตุการณ์/ปัจจัยความเสี่ยงได้อย่างเหมาะสมและทันสมัย
รวมทั้งสอดคล้องกับวัตถุประสงค์ของบริษัทฯ ที่ปรับปรุงใหม่ และมีการรายงานผลต่อฝ่ายบริหาร หรือ
ผู้ที่เกี่ยวข้องให้รับทราบอย่างสม่ำเสมอ

นอกจากนี้ บริษัทฯ ยังได้มีการกำหนดดัชนีชี้วัดความเสี่ยงระดับองค์กรและ กระบวนการ (Key
Risk Indicator-KRI) ซึ่งถือเป็นระบบเตือนภัยล่วงหน้า (Early Warning System)
ให้สอดคล้องกับวัตถุประสงค์ของบริษัทฯ เพื่อจะได้แก้ไขปัญหาที่อาจจะเกิดขึ้นได้ทันเหตุการณ์
รวมทั้งมีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis
Management) เช่น การกำหนดรูปแบบการดำเนินการ การรายงาน และการติดตาม เป็นต้น

4.  การประเมินความเสี่ยง (Risk Assessment)

บริษัทฯ มีการประเมินความเสี่ยงจากตัวบ่งชี้เหตุการณ์/ปัจจัยความเสี่ยง ทั้งเชิง คุณภาพและปริมาณ
โดยแบ่งเป็นความเสี่ยงระดับองค์กรและกระบวนการ
รวมทั้งพิจารณาแยกเป็นความเสี่ยงก่อนการควบคุมและหลังการควบคุม นอกจากนี้
ยังได้ทำการประเมินโดยพิจารณาจากโอกาสเกิด (Likelihood) และผลกระทบที่อาจจะเกิดขึ้น
(Impact) ของ ความเสี่ยงแต่ละตัว รวมทั้งมีการจัดระดับความสำคัญของความเสี่ยงเป็นระดับสูง
ปานกลาง และ ต่ำ โดยความเสี่ยงที่อยู่ในระดับสูงจะถูกนำมาพิจารณาเป็นลำดับแรก

5.  การตอบสนองความเสี่ยง (Risk Response)

บริษัทฯ มีกระบวนการจัดการหรือบริหารความเสี่ยงอย่างเป็นระบบ
โดยพิจารณาทางเลือกที่มีประสิทธิผลและคุ้มค่าที่สุด เพื่อลดโอกาสที่จะเกิดเหตุการณ์ความเสี่ยงและ
ผลกระทบต่อความเสียหาย ให้อยู่ในระดับที่ยอมรับได้ รวมทั้งมีการบริหารความเสี่ยง
อย่างต่อเนื่องควบคู่ไปกับมาตรการควบคุมภายใน ให้มีความสัมพันธ์เหมาะสมกับ
ความเสี่ยงที่เปลี่ยนแปลงไปอยู่ตลอดเวลา โดยเลือกจัดการกับความเสี่ยงระดับสูงเป็นลำดับแรก
ทั้งนี้บริษัทฯ ใช้กลยุทธ์ในการบริหารความเสี่ยง ดังนี้

1.  การยอมรับ (Take) ในกรณีที่ฝ่ายบริหารพิจารณาเห็นชอบว่า ความเสี่ยงที่เกิดขึ้น
    ส่งผลกระทบไม่เกินระดับที่ยอมรับได้ เช่น การกำหนดและติดตามตัวบ่งชี้ความเสี่ยงที่สำคัญ
    และการจัดทำแผนฉุกเฉิน เป็นต้น

2.  การจัดการ (Treat)
    เป็นการดำเนินการเพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหาย
    ให้อยู่ในระดับที่ยอมรับได้ เช่น การทดสอบแผนฉุกเฉิน การแบ่งแยกหน้าที่
    การฝึกอบรมพัฒนาบุคลากร การตรวจนับทรัพย์สิน
    และการปรับปรุงระบบคอมพิวเตอร์ให้มีประสิทธิภาพยิ่งขึ้น เป็นต้น

3.  การหลีกเลี่ยง (Terminate) โดยการหลีกเลี่ยงหรือหยุดกระทำกิจกรรม
    หรือเปลี่ยนรูปแบบการทำกิจกรรม ที่จะก่อให้เกิดความเสี่ยง

4.  การโอนย้าย (Transfer) โดยการแบ่งโอนหรือกระจายความเสี่ยงให้กับผู้อื่นแทน เช่น
    จัดให้มีการ ประกันภัยทรัพย์สิน และการประกันภัยอุบัติเหตุ รวมทั้ง
    การทำสัญญาขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน
    เป็นต้น

นอกจากนี้ เพื่อเป็นการเตรียมการสำหรับการประกอบธุรกิจของบริษัทฯ ที่ท่าอากาศยานสุวรรณภูมิ
บริษัทฯ ได้เข้าทำสัญญาการให้บริการคลังน้ำมัน ท่อ Hydrant และเติม น้ำมันอากาศยาน
รวมทั้งสัญญาเรื่องการชดใช้ ค่าเสียหายที่ท่าอากาศยานสุวรรณภูมิ
และมีการจัดทำระบบโครงสร้างต้นทุน เพื่อให้บริษัทฯ ทราบถึงรายได้และ ต้นทุนของแต่ละ กิจกรรม
อีกทั้งเพื่อเป็นการรองรับการแข่งขันทางธุรกิจ บริษัทฯ
จึงได้จัดให้มีระบบในการสร้างและรักษาพนักงาน โดยมีการจัดทำคู่มือมาตรฐานความสามารถ
(Standard of Competency)
และอยู่ระหว่างการดำเนินการในเรื่องการออกแบบผังความก้าวหน้าในสายอาชีพ (Career Path)
แผนทดแทนตำแหน่งงาน (Succession Planning) และแผนพัฒนาพนักงานเป็นรายบุคคล
(Individual Development Plan)

6.  การควบคุมการปฏิบัติงานของฝ่ายบริหาร (Management Control Activities)

คณะกรรมการบริษัทฯ ได้แต่งตั้งคณะกรรมการย่อยเพื่อเป็นเครื่องมือสำคัญของคณะกรรมการบริษัทฯ
ในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัทฯ

นอกจากนี้ บริษัทฯ ยังได้มีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงาน
และแบบกำหนดหน้าที่งานไว้อย่างชัดเจนและเป็นลายลักษณ์อักษร
มีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพ
รวมทั้งมีการแบ่งแยกหน้าที่ความรับผิดชอบเกี่ยวกับหน้าที่อนุมัติ
หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่อย่างชัดเจน
และคำนึงถึงประโยชน์สูงสุดของบริษัทฯ เป็นสำคัญ มีการติดตาม
ดูแลการดำเนินงานของบริษัทย่อยอย่างสม่ำเสมอเป็นประจำทุกปี
และมีมาตรการในการติดตามให้การดำเนินการของบริษัทฯ และ
บริษัทย่อยเป็นไปตามกฎระเบียบของบริษัทฯ และกฎหมายที่เกี่ยวข้อง

7.  ระบบสารสนเทศและการสื่อสารข้อมูล (Information and Communication Measure)

บริษัทฯ มีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทฯ ก่อนวันประชุมไม่น้อยกว่า 7 วัน
รวมทั้งมีการจัดทำรายงานการประชุมคณะกรรมการบริษัทฯ
ที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัทฯ
ได้ มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล
มีการใช้นโยบายการบัญชีตามหลักการบัญชีที่รับรองทั่วไปและเหมาะสมกับธุรกิจของบริษัทฯ
รวมทั้งได้ว่าจ้างผู้เชี่ยวชาญภายนอกเข้ามาตรวจสอบระบบสารสนเทศของบริษัทฯ เป็นประจำทุกปี
ทั้งนี้ เพื่อให้มั่นใจว่าบริษัทฯ
มีการควบคุมภายในที่เพียงพอต่อการจัดการความเสี่ยงในระบบสารสนเทศ

นอกจากนี้ บริษัทฯ ยังจัดให้มีระบบสารสนเทศเพื่อสื่อสารระหว่างผู้บริหารกับพนักงานทุกระดับ
และระหว่างบริษัทฯ กับบริษัทย่อย อย่างเหมาะสมเพียงพอ สำหรับระบบการสื่อสารภายนอกบริษัทฯ
ได้จัดให้มีแผนกลงทุนสัมพันธ์เพื่อเป็นช่องทางในการ สื่อสารระหว่างบริษัทฯ
กับนักลงทุนและหน่วยงานภายนอก

8.  ระบบการติดตาม (Monitoring)

บริษัทฯ มีระบบการวัดและติดตามผลการดำเนินการเป็นรายไตรมาสโดยใช้ดัชนี ตัวชี้วัด (Key
Performance Indicators - KPIs)
และมีการติดตามผลเพื่อให้สามารถตอบสนองต่อการปรับปรุงได้อย่างเหมาะสมและทันเวลา

นอกจากนี้ ในปี 2548 บริษัทฯ ได้จัดให้มีการประชุมคณะกรรมการบริษัทฯ รวม 5 ครั้ง
และมีการประชุมฝ่ายบริหารอย่างสม่ำเสมอเป็นประจำทุกเดือน เพื่อพิจารณาและ
ติดตามผลการดำเนินงานให้เป็นไปตามเป้าหมายที่ตั้งไว้ บริษัทฯ
มีระบบการรายงานความคืบหน้าของแผนควบคุมความเสี่ยง และรายงานสถานะดัชนีความเสี่ยงเป็น
ประจำรายไตรมาส รวมทั้งมีการรายงานเมื่อเกิดเหตุการณ์วิกฤต (Crisis Management)
ให้เหมาะสมกับสถานการณ์
นอกจากนี้ยังจัดให้มีการตรวจประเมินผลการปฏิบัติงานโดยหน่วยงานตรวจสอบภายใน ผู้สอบบัญชี
และ ผู้ประเมินจากภายนอกที่เป็นอิสระ

ผู้สอบบัญชีของบริษัทฯ คือ นางสาวทิพวัลย์ นานานุวัฒน์ แห่งบริษัท สำนักงานเอินส์ท แอนด์ ยัง
จำกัด ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมของบริษัทฯ และบริษัทย่อย และงบการเงินเฉพาะของบริษัทฯ
สำหรับปีสิ้นสุดวันที่ 31 ธันวาคม 2548 เป็นปีที่สามติดต่อกัน
ซึ่งสอดคล้องกับหลักการการกำกับดูแลกิจการที่ดี และข้อกำหนดของสำนักงานคณะกรรมการ ก.ล.ต.
ในเรื่องการหมุนเวียนผู้สอบบัญชีผู้ลงนามในงบการเงินทุก 5 รอบปีบัญชี
ผู้สอบบัญชีใช้วิธีสอบทานระบบการควบคุมภายในด้านบัญชี และพบสาระสำคัญในเรื่องการให้บริษัทฯ
เร่งหาข้อสรุปเกี่ยวกับวิธีปฏิบัติทางด้านภาษีอากรสำหรับการโอนกรรมสิทธิ์ในทรัพย์สินให้แก่กระทรวงการคลังตามสัญญาโครงการระบบให้บริการเชื้อเพลิงอากาศยาน
ณ ท่าอากาศยานสุวรรณภูมิ ระหว่างบริษัทฯ กับ บริษัท ท่าอากาศยานไทย จำกัด
(มหาชน)(“ทอท.”) อย่างไรก็ตาม การก่อสร้างโครงการระบบดังกล่าวยังไม่แล้วเสร็จสมบูรณ์
กอปรกับการโอนกรรมสิทธิ์ในทรัพย์สินจะต้องดำเนินการตามขั้นตอน และวิธีปฏิบัติที่ ทอท.
จะได้กำหนดต่อไป รวมทั้ง ขณะนี้บริษัทฯ
อยู่ระหว่างการศึกษาและวางแผนภาษีที่เกี่ยวข้องกับที่ปรึกษาทางกฎหมายและภาษี

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัทฯ
และได้รับมติจากที่ประชุมคณะกรรมการบริษัทฯ ในวันที่ 22 กุมภาพันธ์ 2549
สามารถดูได้ในเอกสารแนบ 3)